Patan
Patan, officielt Lalitpur Sub-Metropolitan City, by i Nepal umiddelbart syd for og nu sammenhængende med Kathmandu, 226.700 indb. (2011). Patan, der blev grundlagt i 700-t., var ca. 1500-1769 en selvstændig bystat, og den rummer talrige templer og paladser fra perioden, særlig omkring Durbar Square med det restaurerede kongepalads. Byen er centrum for traditionelt nepalesisk kunsthåndværk; især bronzestatuerne er berømte. Patan har et stort industrikvarter med især tekstil- og metalindustri.